b'\n_START_ARTICLE_\nSkagerrakin taistelu\n_START_SECTION_\nTausta\n_START_PARAGRAPH_\nSaksan Hochseeflotte oli brittil\xc3\xa4iseen vastustajaansa verrattuna pahasti alivoimainen. T\xc3\xa4st\xc3\xa4 syyst\xc3\xa4 saksalaiset yrittiv\xc3\xa4t heikent\xc3\xa4\xc3\xa4 vihollisensa laivastoa sukellusvenesodalla ja harhautusoperaatioilla. Royal Navyn perinteen\xc3\xa4 oli eritt\xc3\xa4in aggressiivinen sodank\xc3\xa4ynti, joten saksalaiset uskoivat voivansa provosoida vihollisensa l\xc3\xa4hett\xc3\xa4m\xc3\xa4\xc3\xa4n aluksiaan huolellisesti valmisteltuun ansaan. Britit puolestaan yrittiv\xc3\xa4t pit\xc3\xa4\xc3\xa4 Hochseeflotten Pohjanmerelle pussitettuna, jotta se ei p\xc3\xa4\xc3\xa4sisi Atlantille brittil\xc3\xa4isen merenkulun kimppuun._NEWLINE_Saksalaisten suunnitelmana oli l\xc3\xa4hett\xc3\xa4\xc3\xa4 omat taisteluristeilij\xc3\xa4t suorittamaan harhautushy\xc3\xb6kk\xc3\xa4ys Pohjanmerell\xc3\xa4. Tarkoitus oli houkutella amiraali David Beattyn johtamat brittil\xc3\xa4iset taisteluristeilij\xc3\xa4t saksalaisten sukellusveneiden ja taistelulaivojen tuhottavaksi. T\xc3\xa4m\xc3\xa4 olisi Royal Navylle\' suuri menetys, joka tasoittaisi laivastojen voimasuhteita. Menetetty\xc3\xa4\xc3\xa4n nopeat taisteluristeilij\xc3\xa4ns\xc3\xa4 brittien olisi my\xc3\xb6s vaikeampi seurata Saksan laivaston liikkeit\xc3\xa4, ja Hochseeflottella olisi t\xc3\xa4ll\xc3\xb6in ehk\xc3\xa4 mahdollisuuksia livist\xc3\xa4\xc3\xa4 Pohjois-Atlantille. Saksan laivaston johto ei aavistanut, ett\xc3\xa4 Royal Navyn tiedustelupalvelu "Room 40" oli saanut haltuunsa saksalaisia koodikirjoja, joiden avulla se tulkitsi vaivattomasti 28. toukokuuta sieppaamansa koodatun radioviestin. Viesti paljasti, ett\xc3\xa4 saksalaiset valmistelivat suurta merioperaatiota. Operaatiota torjumaan l\xc3\xa4hetettiin v\xc3\xa4litt\xc3\xb6m\xc3\xa4sti sek\xc3\xa4 amiraali Beattyn taisteluristeilij\xc3\xa4t tukikohdastaan Edinburghin l\xc3\xa4helt\xc3\xa4, ett\xc3\xa4 Sir John Jellicoen komentama, taistelulaivoista koostuva Grand Fleetin p\xc3\xa4\xc3\xa4voima pohjoisemmasta Scapa Flow\'n tukikohdasta. Molemmilla osastoilla oli mukanaan my\xc3\xb6s suuri m\xc3\xa4\xc3\xa4r\xc3\xa4 kevyempi\xc3\xa4 aluksia. Britit ohittivat tappioita k\xc3\xa4rsim\xc3\xa4tt\xc3\xa4 saksalaisten sotasuunnitelmaan kuuluneet sukellusvenelinjat ennen kuin sukellusveneet olivat edes ehtineet paikalle._NEWLINE_V\xc3\xa4\xc3\xa4rinymm\xc3\xa4rrettyjen tiedustelutietojen vuoksi britit alkoivat kuitenkin kuvitella, ett\xc3\xa4 amiraali Scheer taistelulaivoineen oli viel\xc3\xa4 satamassa, josta h\xc3\xa4n todellisuudessa oli l\xc3\xa4htenyt jo 30. toukokuuta. Beattyn taisteluristeilij\xc3\xa4t eteniv\xc3\xa4t etel\xc3\xa4\xc3\xa4n tiedusteluosastona. Per\xc3\xa4ss\xc3\xa4 tulevat Jellicoen taistelulaivat hidastivat vauhtia polttoainetta s\xc3\xa4\xc3\xa4st\xc3\xa4\xc3\xa4kseen, ja odottivat uusia tietoja vihollisen liikkeist\xc3\xa4. Samaan aikaan saksalaiset eteniv\xc3\xa4t pohjoiseen. Heid\xc3\xa4nkin taisteluristeilij\xc3\xa4ns\xc3\xa4, joita komensi amiraali Franz von Hipper, kulkivat p\xc3\xa4\xc3\xa4joukon edell\xc3\xa4 harhautussuunnitelman mukaisesti. Saksan ja Britannian laivastot olivat t\xc3\xb6rm\xc3\xa4yskurssilla toisistaan tiet\xc3\xa4m\xc3\xa4tt\xc3\xa4.\n_START_SECTION_\nTapahtumat\n_START_PARAGRAPH_\nMeritaistelu alkoi 31. toukokuuta, kun saksalaisten ja brittil\xc3\xa4isten taisteluristeilij\xc3\xb6iden mukana kulkeneet, tiedusteluteht\xc3\xa4viss\xc3\xa4 olleet kevyet risteilij\xc3\xa4t havaitsivat toisensa ja avasivat tulen. Varsinainen taistelu k\xc3\xa4ynnistyi v\xc3\xa4h\xc3\xa4n ennen kello nelj\xc3\xa4\xc3\xa4 iltap\xc3\xa4iv\xc3\xa4ll\xc3\xa4, kun brittil\xc3\xa4iset taisteluristeilij\xc3\xa4t aloittivat hy\xc3\xb6kk\xc3\xa4yksen kohti saksalaisia taisteluristeilij\xc3\xb6it\xc3\xa4._NEWLINE_Amiraali Beatty yritti edet\xc3\xa4 kohti etel\xc3\xa4\xc3\xa4 est\xc3\xa4\xc3\xa4kseen von Hipperin paluun tukikohtaansa Saksaan. Samalla von Hipper v\xc3\xa4isti alkuper\xc3\xa4ist\xc3\xa4 harhautussuunnitelmaa soveltaen kaakkoon, jotta Beatty houkuteltaisiin taistelemaan Saksan avomerilaivaston p\xc3\xa4\xc3\xa4voimia vastaan. T\xc3\xa4m\xc3\xa4n vet\xc3\xa4ytymistaistelun aikana Beattyn osastolle k\xc3\xa4vi huonosti: saksalainen Von Der Tann ampui t\xc3\xa4yslaidallisen kohti brittil\xc3\xa4ist\xc3\xa4 HMS Indefatigablea, joka irtautui rivist\xc3\xb6st\xc3\xa4 ja upposi suuren r\xc3\xa4j\xc3\xa4hdyksen j\xc3\xa4lkeen. Seurauksena oli katastrofi: 1\xc2\xa0019 miehist\xc3\xb6n j\xc3\xa4sent\xc3\xa4 kuoli, vain kaksi pelastui. Noin 25 minuuttia my\xc3\xb6hemmin Derfflinger osui yhteislaukauksella HMS Queen Maryyn, joka r\xc3\xa4j\xc3\xa4hti ja katkesi: vain yhdeks\xc3\xa4n miest\xc3\xa4 1\xc2\xa0284 hengen miehist\xc3\xb6st\xc3\xa4 j\xc3\xa4i henkiin. Tuhot osoittivat, ett\xc3\xa4 brittien taisteluristeilij\xc3\xa4t olivat aivan liian heikosti panssaroituja. Britit olivat otaksuneet, ett\xc3\xa4 taisteluristeilij\xc3\xa4t v\xc3\xa4lttyisiv\xc3\xa4t pahoilta osumilta nopeutensa turvin, mutta t\xc3\xa4m\xc3\xa4 paljastui toiveajatteluksi. Tuhoista tyrmistynyt Beatty lausui kuuluisat sanat: "It seems that something is wrong with our bloody ships today" (suom. n\xc3\xa4iss\xc3\xa4 helkkarin laivoissa taitaa olla t\xc3\xa4n\xc3\xa4\xc3\xa4n jotain vikaa)._NEWLINE_Beattyn lippulaiva HMS Lion k\xc3\xa4rsi sekin pahoja vaurioita. Beatty k\xc3\xa4ski l\xc3\xa4hes tuhotun osastonsa k\xc3\xa4\xc3\xa4ntym\xc3\xa4\xc3\xa4n poisp\xc3\xa4in Saksan laivastosta ja l\xc3\xa4htem\xc3\xa4\xc3\xa4n kohti pohjoista, jossa Grand Fleet oli valmiina. Beattyn vet\xc3\xa4ytymist\xc3\xa4 suojasivat kontra-amiraali Horace Hoodin komentamat alukset._NEWLINE_Samaan aikaan amiraali Sir John Jellicoe l\xc3\xa4hetti kolme taisteluristeilij\xc3\xa4\xc3\xa4 auttamaan Beattyn vet\xc3\xa4ytymist\xc3\xa4. Noin klo 17.35 aikohin taisteluristeilij\xc3\xa4t aloittivat tulituksen von Hipperin aluksia kohti ja vaurioittavat pahasti L\xc3\xbctzowia. Taisteluristeilij\xc3\xa4t osuvat my\xc3\xb6s kahteen kevyeen risteilij\xc3\xa4\xc3\xa4n, Wiesbadeniin ja Pillauhiin. Jellicoen suunnitelmat perustuivat osittain v\xc3\xa4\xc3\xa4riin tiedustelutietoihin. H\xc3\xa4n yritti my\xc3\xb6hemmin siirt\xc3\xa4\xc3\xa4 laivansa parempiin asemiin Saksan avomerilaivaston p\xc3\xa4\xc3\xa4voimia vastaan, jotta h\xc3\xa4n olisi saanut katkaistua saksalaisten per\xc3\xa4\xc3\xa4ntymisyhteydet tukikohtiinsa. T\xc3\xa4m\xc3\xa4 olisi antanut briteille mahdollisuuden tuhota saksalaiset merell\xc3\xa4._NEWLINE_Saksalaisten avomerilaivastoa oli vastassa brittien sota-alusten noin 14 kilometri\xc3\xa4 pitk\xc3\xa4 rivist\xc3\xb6, mutta saksalaiset p\xc3\xa4\xc3\xa4ttiv\xc3\xa4t silti jatkaa taistelua. Heti ensimm\xc3\xa4iseksi saksalaiset Derfflinger ja L\xc3\xbctzow upottivat kontra-amiraali Hoodin lippulaivan HMS Invinciblen. Saksan laivaston komentaja, amiraali Reinhard Scheer aavisti vaaran, ja h\xc3\xa4n p\xc3\xa4\xc3\xa4tti irrottaa omat aluksensa, jotta niill\xc3\xa4 olisi viel\xc3\xa4 mahdollisuus p\xc3\xa4\xc3\xa4st\xc3\xa4 pakoon. Jellicoe huomasi tilanteen ja yritti j\xc3\xa4lleen est\xc3\xa4\xc3\xa4 saksalaisten vet\xc3\xa4ytymisen._NEWLINE_Voittaakseen aikaa ja odottaessaan Saksan laivaston p\xc3\xa4\xc3\xa4osan saapumista apuun amiraali Scheer k\xc3\xa4ski keveimpi\xc3\xa4 aluksiaan, kuten h\xc3\xa4vitt\xc3\xa4ji\xc3\xa4 ja torpedoveneit\xc3\xa4, sek\xc3\xa4 von Hipperin taisteluristeilij\xc3\xb6it\xc3\xa4 hy\xc3\xb6kk\xc3\xa4\xc3\xa4m\xc3\xa4\xc3\xa4n brittien kimppuun. Scheer onnistui pakenemaan pimeyden suojassa, mutta h\xc3\xa4nen voimansa k\xc3\xa4rsiv\xc3\xa4t suuria menetyksi\xc3\xa4. Linjalaiva (ts. dreadnought-kautta edelt\xc3\xa4neen ajan vanhentunut taistelulaiva) Pommern upposi brittien torpedon osuttua siihen. Kevyet risteilij\xc3\xa4t Frauenlob ja Rostock saivat osumia ja upposivat. Taistelulaiva Posen katkaisi kahtia Elbingin. My\xc3\xb6s taisteluristeilij\xc3\xa4 L\xc3\xbctzow piti hyl\xc3\xa4t\xc3\xa4, ja saksalaiset upottivat sen my\xc3\xb6hemmin torpedolla, jotta alus ei olisi joutunut brittien k\xc3\xa4siin._NEWLINE_Meritaistelu loppui y\xc3\xb6n pimetess\xc3\xa4. Saksan laivasto kykeni viel\xc3\xa4 palaamaan tukikohtia suojaavien miinakenttien l\xc3\xa4pi. Taistelulaiva Ostfriesland kuitenkin vahingoittui ajaessaan miinaan aamulla 1. kes\xc3\xa4kuuta.\n_START_SECTION_\nEp\xc3\xa4selv\xc3\xa4 voitto\n_START_PARAGRAPH_\nSaksassa Skagerrakin taistelua juhlittiin voittona, koska kolme brittien taisteluristeilij\xc3\xa4\xc3\xa4, kolme risteilij\xc3\xa4\xc3\xa4 sek\xc3\xa4 kahdeksan h\xc3\xa4vitt\xc3\xa4j\xc3\xa4\xc3\xa4 upposivat saksalaisten menett\xc3\xa4ess\xc3\xa4 vain yhden vanhentuneen taistelulaivan, yhden taisteluristeilij\xc3\xa4n, nelj\xc3\xa4 kevytt\xc3\xa4 risteilij\xc3\xa4\xc3\xa4 ja viisi h\xc3\xa4vitt\xc3\xa4j\xc3\xa4\xc3\xa4._NEWLINE_Taistelua juhlittiin voittona my\xc3\xb6s Britanniassa, jossa j\xc3\xa4rjestettiin suuret valtakunnalliset juhlallisuudet. Jo 2. kes\xc3\xa4kuuta Britannian laivasto ilmoitti olevansa taas toimintavalmis Skagerrakin taistelusta huolimatta. Alustappioistaan huolimatta Britannian laivasto oli yh\xc3\xa4 iskukykyinen ja se pystyi varmistamaan Saksan avomerilaivaston pysymisen eristyksiss\xc3\xa4 kotisatamissaan. Brittien toimintaa taistelun aikana tosin pidettiin huonona, vaikka Jellicoe olikin v\xc3\xa4h\xc3\xa4ll\xc3\xa4 aiheuttaa Scheerille suuria tappioita.'